Kate Bush
Catherine "Kate" Bush (sündinud 30. juuli 1958 Inglismaal Kentis Bexleyheathis) on inglise laulja, helilooja, muusik, laulusõnade autor ja muusikaprodutsent. Tema eklektiline muusikavalik ja omapärane laulmisstiil on teinud temast ühe inglise edukama solisti viimase[millal?] 30 aasta jooksul. Kate'i isa Robert Bush oli inglasest arst ja klaverimängija, ema Hannah (sündinud Daly) oli iirlasest rahvatantsija. Ta kasvas üles oma vanemate talus Kentis East Wickhamis, mis tänapäeval jääb Londoni idaossa. Tal oli kaks vanemat venda John ja Paddy. John oli karateka ja ka Kate õppis karatet. Sellest oli tal hiljem kasu, sest võimaldas luua huvitavaid lavalisi liikumisi. Paddy töötab muusikainstrumentide tegijana ja mängib peaaegu kõiki pille. Ta on kaasa teinud kõigil Kate Bushi albumitel. Kuna pere oli musikaalne, siis hakkas ka Kate 11-aastaselt klaverit õppima. Ta õppis ka viiulit ja mängis kodu lähedal asuvas kõrtsis orelit. Varsti hakkas ta ka oma meloodiaid kirjutama ja lõpuks neile sõnugi lisama. Perekond valmistas demolindi, millel oli umbes 50 Kate'i omaloodud pala. Ükski plaadifirma ei tahtnud Bushiga lepingut sõlmida. Kuid siis saatis nende peretuttav Ricky Hopper oma tuttavale David Gilmourile ansamblist Pink Floyd selle demo ja Gilmourile avaldas see muljet. Gilmour aitas 16-aastasel Kate'il valmistada professionaalsema demolindi, mida oleks parem plaadifirmadele müüa. Ta saatis selle EMI tegevdirektorile Terry Slaterile, kes oli sõlminud lepingu ka Sex Pistolsiga. Ka Pink Floydil oli EMI-ga leping. Slater oli vaimustuses ja sõlmis Bushiga lepingu. Bush debüteeris Briti edetabelis 19-aastaselt 1978 4 nädalat esikohal looga "Wuthering Heights", olles esimene omakirjutatud looga esikoha saavutanud naine. 1979 korraldas ta oma karjääri ainukese tuuri. 1980 avaldas ta albumi "Never for Ever", mis tegi temast esimese esikohal oleva naissolisti Briti albumite edetabelis. 1987 sai ta Briti muusikaauhinna, olles parim briti naissolist. Ta on välja andnud 8 autorialbumit, millest 3 on olnud inglise muusikaedetabelite tipus, ning olnud Suurbritannia TOP 10-s singlitega "Running Up That Hill", "King of the Mountain", "Babooshka", "The Man with the Child in His Eyes" ja "Don't Give Up" (koostöö Peter Gabrieliga). Kate Bush on kolm korda nimetatud Grammy kandidaadiks: 1988 parima kontseptsiooniga muuvi kategoorias ("The Whole Story"), 1991 alternatiivmuusika esituse kategoorias ("The Sensual World") ja 1996 pika muuvi kategoorias ("The Line, the Cross & the Curve"). 2002 sai ta Ivor Novello auhinna väljapaistva panuse eest briti muusikasse. Pärast 12 aasta pikkust albumipausi ilmus tal 2005. aastal album "Aerial", mis sai Briti muusikaauhindade jagamisel parima albumi auhinna ja Bush pälvis ka esitajana järjekordse parima naissolisti auhinna.